
Относно:  Искане за представяне на информация относно финансирането на Националния културен календар


УВАЖАЕМА ГОСПОЖО СТЕРКОВА,

Във връзка с Вашето искане за предоставяне на информация относно финансирането на Националния културен календар за национални прояви и чествания на събития и бележити дейци за 2026 г., Ви уведомявам следното:
По т. 1
С Решение на Министерския съвет (РМС) № 956 от 30.12.2025 г. е приет Национален културен календар за национални прояви и чествания на събития и бележити дейци за 2026 г. В процеса на приемане на РМС, както и към настоящия момент не е предоставен финансов ресурс на Министерството на културата за изпълнение на решението, поради което по него не са извършвани плащания.
Решението на Министерския съвет е прието в условията на неприет Закон за държавния бюджет на Република България за 2026 г. Следва да се отбележи, че още в доклада на тогавашния министър на културата Мариян Бачев, въз основа на който е прието Решение № 956 от 30.12.2025 г., изрично е посочено, че съгласно чл. 21, ал. 1 от Закона за закрила и развитие на културата финансирането на Националния културен календар се залага в бюджета на Министерството на културата за съответната година. В бюджетната прогноза на Министерството на културата за периода 2026 - 2028 г. за Националния културен календар за 2026 г. е заявен финансов ресурс в размер на 11 683 000 евро, който впоследствие не е бил включен в бюджетната процедура и съответно не е осигурен със Закона за държавния бюджет.
В заключение, може да се посочи, че с РМС № 956 от 30.12.2025 г. Министерският съвет е одобрил списък на проекти за финансиране, без за тях да бъде осигурен необходимият финансов ресурс в държавния бюджет за 2026 г.
По т. 2
Проектите, включени РМС № 956 от 30.12.2025 г., са определени след проведена процедура съгласно чл. 21 от Закона за закрила и развитие на културата и Наредба № Н-3 от 3 октомври 2024 г. за определяне на реда за финансиране на национални прояви, чествания на събития и бележити дейци в областта на културата. Процедурата е открита със Заповед № РД09-536 от 29.05.2025 г., като проектните предложения са приемани до 7 юли 2025 г. В периода от 3 септември до 1 декември 2025 г. експертната комисия по чл. 4, ал. 1 от Наредбата е провела поредица от заседания за проверка, оценяване и класиране на постъпилите проектни предложения. След прилагане на критериите, определени в Наредбата, комисията е предложила за финансиране 205 проекта на обща стойност 11 650 772,31 евро (22 786 930 лв.), включени в Приложение № 1 към Решение № 956/30.12.2025 г. Допълнително са класирани 60 резервни проектни предложения на обща стойност 2 961 399,36 евро (5 791 993,72 лв.), включени в Приложение № 2 към решението.
По т. 3 и т. 4
Част от проектите, включени в Националния културен календар, са предмет на Решение на Министерския съвет № 390 от 7 май 2026 г., с което е одобрено финансиране в общ размер на 3 096 779 евро. Следва обаче да се отбележи, че съгласно т. 2 от Решение № 390 от 07.05.2026 г. средствата ще бъдат осигурени по реда на чл. 109, ал. 3 от Закона за публичните финанси след влизането в сила на Закона за държавния бюджет на Република България за 2026 г.
Към момента на постановяване на решението финансовият ресурс не е бил предоставен на Министерството на културата. Непосредствено след встъпването си в длъжност настоящото политическо ръководство предприе действия пред Министерството на финансите за своевременното осигуряване на средствата, тъй като част от събитията бяха в непосредствен риск да не бъдат реализирани. Към настоящия момент са финансирани 18 проекта от обхвата на Решение № 390 от 07.05.2026 г. на обща стойност 1 106 946,92 евро (Приложение № 1).
Наред с това, в периода на служебното правителство са финансирани 20 проекта пряко от бюджета на Министерството на културата по програма „Фестивали, конкурси, събития и чествания“ на обща стойност 1 426 039,58 евро (Приложение № 2), при утвърден годишен бюджет на програмата за 2026 г. в размер на 1 344 000 евро. Впоследствие същите проекти са включени и в Решение № 390 от 07.05.2026 г., което води до припокриване между вече извършеното финансиране и проектите, за които впоследствие е предвидено осигуряване на средства с решение на Министерския съвет.
По този начин значителен финансов ресурс от бюджета на Министерството на културата е бил насочен към проекти, за които впоследствие е предвидено отделно финансиране, което е ограничило възможността през 2026 г. програмата „Фестивали, конкурси, събития и чествания“ да изпълнява основното си предназначение, да осигурява подкрепа за други културни инициативи, кандидатстващи по общия ред.
Поради тази причина Министерството на културата е предприело действия за изменение и допълнение на Решение № 390/07.05.2026 г., с цел финансовият ресурс да бъде насочен към останалите нефинансирани проекти от Националния културен календар и да се гарантира изпълнението на предстоящите в следващите три месеца прояви.
Отделно от гореспоменатите, 7 проекта от обхвата на Националния културен календар на обща стойност 448 252,66 евро са финансирани по Решение на Министерския съвет № 250 от 27.03.2026 г., свързано с отбелязването на 150 години от Априлското въстание. Списъкът им е приложен към настоящия отговор (Приложение № 3).
По т. 5
Основен приоритет на Министерството на културата е да осигури своевременното финансиране и нормалното изпълнение на проявите, включени в Националния културен календар.
В тази връзка Министерството на културата:
· е предприело процедура по изменение и допълнение на РМС № 390 от 07.05.2026 г., така че наличният ресурс да бъде насочен към нефинансираните до момента проекти и проявите с предстоящо в следващите три месеца изпълнение;
· води активни разговори с Министерството на финансите за осигуряване на необходимия финансов ресурс за разплащане на останалите проекти включени в РМС № 956 от 30.12.2025 г;
· при подготовката на Националния културен календар за 2027 г. ще предприеме необходимите действия финансовият ресурс за неговото изпълнение да бъде заявен и защитен още в рамките на бюджетната процедура за държавния бюджет за 2027 г., в съответствие с изискванията на чл. 21 от Закона за закрила и развитие на културата. По този начин ще се гарантира по-голяма предвидимост както за организаторите на културните прояви, така и за изпълнението на държавната политика в областта на културата.
Приложения:
1. Списък на разплатените проекти по Решение на Министерския съвет № 390 от 07.05.2026 г.;
2. Списък на проектите финансирани пряко по програма „Фестивали, конкурси, събития и чествания“ от бюджета на Министерството на културата;
3. [bookmark: _GoBack]Списък на разплатените проекти по Решение на Министерския съвет № 250 от 27.03.2026 г.

ЕВТИМ МИЛОШЕВ

Министър на културата

